|  |  |  |
| --- | --- | --- |
|  | MÁRIA LÉGIÓ**MAGYAR RÉGIÁJA**  85. szám 2016. március |  |

**Irgalmas Istenünk jóságát, mindörökké éneklem!**

Felhangzik az ismerős taizei ének, amely belezsongat bennünket az irgalmasság rendkívüli szentévének folyamatába.

Ez év Krisztus Király vasárnapjáig tart ez a sok lelki megerősödést és az isten ajándékában való gazdagodást adó időszak. Számos templomban megnyitották a szent kaput, az egyházmegye főpásztorai kijelölték azokat a templomokat amelyekben elnyerhető a búcsú, és ahol hatékonyan kérhetjük az Irgalmas Jézus segítségét.

A Mária Légió hatékonyan belekapcsolódik ebbe a kegyelmi áradatba, és bátorítja a testvéreket, hogy imádsággal, jócselekedetek gyakorlásával a szentgyónásuk elvégzésével tegyék gyümölcsözővé ezt az időszakot, és tudjanak közelebb kerülni az egyházhoz azok a testvéreink, akik lelkében felébredt a vágy, hogy közelebb kerüljenek Krisztushoz, és tegyék rendbe életüket. Egy kis lépés előre, a biztonságot jelentő helyre, ahol megértés és harmónia van, ahol érezhető a szeretetnek felemelő, embert formáló hatása.

Urunk bemutatásának ünnepén kezünkbe vettük a szentelt gyertyát, hogy annak fényében lássuk az utat, legyen bizonyosságunk és értékes életünk. Ki ad erre választ? Az élő Krisztus, aki ma is út, igazság és élet kíván lenni mindazok számára, akik igent mondottak Isten akaratára, igyekeznek együttműködni vele. Tudjuk, hogy az emberi gonoszság keresztre szegezte a szeretetnek legdrágább kincsét, Jézust. Sok ember száműzte életéből mindazt ami Istenre emlékeztet, bezárta szívét, hogy ne kelljen odafigyelni másokra. Olyan kifejezően írta Ferenc pápa a béke világnapjára írt üzenetében, hogy korunkban a „ közöny globalizációjának” szomorú tényét tapasztaljuk meg. Amikor Istennel, a felebaráttal és a teremtett világgal szemben megnyilvánul ez a közöny, amely hamis humanizmus és a gyakorlati materializmusnak egy súlyos következménye, amikor minden relatív és nihilista, amikor az ember azt képzeli, hogy mindent megtehet, szinte istennek képzeli magát, és teljesen ki akarja iktatni életéből az Istent, úgy gondolja nem tartozik senkinek semmivel csak magának, ezért csak jogokat követel. Mindez kegyetlenséget és erőszakot szül. Nincs kötelességtudat, felelősség és lendület. Ezért is kell minden akadályt a fejlődés útjából eltávolítani.

A nyüzsgő karneváli időszaknak végéhez értünk. Megállunk, elcsendesedünk, és kérjük, hogy ragadjon magával a megújulás szele. Hárítsunk el minden akadályt, amely boldogságunkat, üdvösségünket gátolja. Gyónjunk meg, hogy tiszta lappal induljunk tovább, az Úr egyenes és görbe vonalakon keresztül vázolja fel mi lesz számunkra a legkedvezőbb, üdvösségre vezető. Ezzel a mi hitelességünk ugyancsak helyre áll.

A szív megtérése sokak számára elérhető dolog legyen. Amint a Kis Herceg című műben is olvasható: igazán csak a szívével lát az ember. Felelősek vagyunk egymásért, nemcsak rólunk van szó, hanem mindenkiről, minden jóakaratú testvérünkről. A nevelés, és önnevelés rögös, de biztos útján haladunk előre, hordozva egymás terhét.

A Szűzanya, mint az Irgalmasság anyja segítse a mi erőfeszítéseinket. Pannónia szülötte, Szent Márton püspök jósága és életpéldája bátorítson bennünket a jó megtételében. Ha rájuk figyelünk, nem tévedünk el,a mi földi zarándokutunk, vagy mondhatjuk azt is, hogy keresztutunk végén vár a feltámadás, vár az élet. Szenteljük meg ezt az időszakot!

 Béla atya, a Régia lelkivezetője



**Ferenc pápa : - A rózsafüzér szépsége**

Ferenc pápa így int: "Szeretném felhívni a figyelmeteket a rózsafüzér fontosságára és szépségére. Amikor a rózsafüzért imádkozzuk, arra kapunk meghívást, hogy Jézus életének titkait szemléljük. Ne felejtkezzünk el a rózsafüzér imádkozásáról! A rózsafüzérrel, a Jézushoz és a Szűzanyához szóló imádsággal szilárdabbá tehetjük a családi életet és emberi kapcsolatainkat. Milyen szép lenne, ha együtt imádkoznátok a családban a rózsafüzért!" /2013. május 1./

 **- Szentévi búcsú**

"Azt kívánom, hogy a szentévi búcsú legyen mindenki számára az Isten irgalmasságával való találkozás, amikor mintegy kezünkkel érintjük meg gyengédségét" - mondta a pápa az irgalmasság rendkívüli szentéve közeledtével. "Az irgalmasságot saját kezünkkel kell érinteni és saját szemünkkel kell látni. Ez Isten közelségének a tapasztalatát adja, a szeretet és a megbocsátás tapasztalatát."

A szentatya kijelenti, hogy az egyházmegyék hívei vagy a Rómába zarándokoló hívek **búcsút nyerhetnek**, ha elzarándokolnak a szentkapuhoz, amely minden székesegyházban és az egyházmegyés püspök által kijelölt templomban, illetve a négy pápai bazilikában nyitva lesz. Emellett búcsú nyerhető a szentévben azokon a kegyhelyeken is, ahol az irgalmasság kapuja nyitva lesz, valamint azokban a templomokban, amelyeket hagyományos szentévi templomként tartanak számon.

Külön figyelmet kell szentelni a betegeknek, az időseknek, a börtönben fogva tartottaknak. Búcsút lehet nyerni az ***elhunytak számára is***, akikkel "összeköt minket a tőlük kapott hit és szeretet köteléke" - mondta a pápa. Az ***abortuszhoz folyamodott nőkkel*** kapcsolatban hangsúlyozza, hogy Isten bocsánatát senkitől sem lehet megtagadni. Ezért a szentatya úgy döntött, hogy minden eddigi gyakorlattal szemben, a szentév teljes ideje alatt feljogosít minden papot arra, hogy feloldozza az abortusz bűne alól azokat, akik elkövették, de szívből megbánva kérnek érte megbocsátást. "

A szentatya fontosnak látja - tette hozzá Mons. Fisichella -, hogy ne feledkezzünk meg arról, hogy ***félelem nélkül kérjünk bocsánatot Istentől, aki sosem hagy el minket***." /2015. szept. 1./

**Ferenc pápa: Ismét rá kell találnunk az irgalmasság forrására!**

Az ökumenikus imahétre eső általános kihallgatáson, január 20-án a keresztényeket összekötő keresztségről elmélkedett a pápa. Hangsúlyozta: még ha mi, keresztények nem vagyunk is teljes egységben, Isten irgalma erősebb megosztottságunknál. Az irgalom befogadása növelni fogja a köztünk lévő egységet.

A Szentatya katekézise előtt az ökumenikus imahét igéjét olvasták fel:

„Ti választott nemzetség, királyi papság, szent nép vagytok, melyet Isten tulajdonába vett, hogy hirdessétek annak nagy tetteit, aki a sötétségből csodálatos világosságára hívott meg titeket. Akik egykor nem voltatok nép, most Isten népe vagytok, s akik számára nem volt irgalom, most irgalomra találtatok” (1Pét 2,9–10).

Ezután mondta el Ferenc pápa katekézisét:

Kedves testvéreim, jó napot kívánok!

 Meghallgattuk azt a szentírási szakaszt, amely reflexiónkat vezeti a keresztények egységéért tartott idei imahéten. Ezt január 18-tól 25-ig tartjuk, vagyis ezen a héten. Szent Péter első levelének ezt a részletét egy lettországi ökumenikus csoport választotta, melyet az Egyházak Ökumenikus Tanácsa és a Keresztény Egységet Előmozdító Pápai Tanács bízott meg.

A rigai evangélikus székesegyház közepén van egy XII. századi keresztelőkút, abból az időből, amikor az evangélium hirdetésével Szent Meinhard egész Lettországot keresztény hitre térítette. Az a kút beszédes jele a Lettország összes keresztényei, katolikusok, lutheránusok és ortodoxok által elismert hit eredetének. Ez az eredet pedig a mi közös keresztségünk. A II. Vatikáni Zsinat kijelenti: „A keresztség létrehozza az egység szentségi kötelékét, mely mindazok között érvényesül, akik általa újjászülettek” (Unitatis redintegratio,22). Szent Péter első levele az első keresztény nemzedékhez szól, hogy tudatosítsa bennük a keresztségben kapott ajándékot és a vele járó kötelezettségeket. Ezen az imahéten nekünk is az a feladatunk, hogy mindezt felfedezzük, és hogy felülemelkedve megoszlásainkon ezt együtt tegyük.

 A keresztségen való közös osztozás mindenekelőtt azt jelenti, hogy mindannyian bűnösök vagyunk, és rászorulunk arra, hogy Isten megváltson, megmentsen a rossztól. Ezt a negatív aspektust hívja Szent Péter első levele „sötétségnek”, amikor kijelenti: „a sötétségből csodálatos világosságára hívott meg titeket”. Ez a halál megtapasztalása, melyet Krisztus magáévá tett, és amelyet a keresztségben az szimbolizál, hogy alámerülünk a vízbe, és amelyet a vízből való kiemelkedés követ, a Krisztusban való új életre való feltámadás szimbóluma. Amikor mi, keresztények azt mondjuk, hogy egyetlen keresztségben részesedünk, ezzel azt állítjuk, hogy mi, mindannyian – katolikusok, protestánsok és ortodoxok – osztozunk abban a tapasztalatban, hogy kihívattunk az irgalmat nem ismerő és elidegenítő sötétségből az élő és irgalommal teli Istennel való találkozásra. Sajnos ugyanis mindannyian megtapasztaljuk az önzést, amely megoszlást, magunkba zárkózást szül, és mások megvetését eredményezi. A keresztségtől való újraindulást az jelenti, hogy ismét rátalálunk az irgalmasság forrására, a remény forrására mindenki számára, hiszen senki sincs kizárva Isten irgalmából.

Az, hogy a keresztények részesednek ebben a kegyelemben, elszakíthatatlan köteléket hoz létre köztünk, és így – a keresztség erejében – mindannyian ténylegesen testvéreknek tarthatjuk egymást. Ténylegesen Isten szent népe vagyunk, még ha bűneink miatt nem vagyunk is teljes egységben. Isten irgalma, mely a keresztségben működik, erősebb megoszlásainknál. Amilyen mértékben befogadjuk az irgalmasság kegyelmét, annyira válunk egyre teljesebben Isten népévé, és arra is képessé válunk, hogy hirdessük mindenkinek Isten nagy tetteit, éppen az egységről tett egyszerű és testvéri tanúságtételünkön keresztül. Mi, keresztények mindenkinek hirdethetjük az evangélium erejét, ha közösen törekszünk az irgalmasság testi és lelki cselekedeteire. Ez konkrét tanúságtétel a köztünk, protestáns, ortodox és katolikus keresztények közötti egységről.

 Vatikáni Sajtóközpont



Ne felejtkezzünk el arról, hogy húsvét utáni vasárnap /április 3./ **Isteni irgalmasság vasárnapja.** Idén, az irgalmasság szentévében ez különös jelentőséggel bír. Készüljünk rá az ünnephez méltó módon imával, felajánlásokkal.

# http://www.magyarkurir.hu/img.php?id=66958&p=1&img=c_rv12591_articolo.jpgNem épülhetett meg templomuk, a telkén nyitottak szent kaput egy grúz városban

### Grúzia egyik legősibb városában, Rusztaviban a katolikus egyház évek óta nem kapott templomépítési engedélyt. Giuseppe Pasotto apostoli adminisztrátor kezdeményezésére az elmúlt decemberben a leendő templom helyén falak, épület nélkül is felállították és megnyitották az irgalmasság szent kapuját.

Az ország délkeleti részén fekvő Rusztaviban évek óta elkészültek az Isteni Irgalmasság-templom építésének tervei, az egyházközség be is nyújtotta azokat az illetékes hatóságnak. Az ortodox többségű országban nem felhőtlen a többség és a kisebbségben lévő katolikusok viszonya.

Az irgalmasság szentévének kezdetén megszületett a közösségben a szándék, hogy a templom helyét adó zöld területen felállítsák az irgalmasság szent kapuját, ami kialakításában a templom leendő kapuját mintázza.

„Ott áll a kapu a megfelelő helyen, de ma még hiányoznak a falak.  Ezzel a szimbolikus cselekedettel azt szeretnénk kifejezésre juttatni, hogy az irgalmasságot naponta meg kell élnünk akkor is, ha ebben ellenállásba ütközünk” – fogalmazta meg a püspök a közösségnek szánt üzenetet. Arra is tanít, hogy az irgalmasság gyakorlásához türelemre van szükség, s annak elfogadására, hogy időnként fel kell adnunk elképzeléseinket, és más utakat kell keresnünk.

„A társadalom számára is jel, hogy felállítottuk a semmiben a szent kaput – hangsúlyozta a Kaukázus apostoli adminisztrátora. – Arra figyelmezteti a hatóságokat és a társadalmat, hogy az irgalmasság és az igazságosság összetartoznak.”

Pasotto a híveknek írt körlevelében azt hangsúlyozta, hogy az irgalmasság nem korlátozható, gyakorlását nem kell egy adott helytől függővé tenni, mert átöleli az egész világot. „Képzeljétek el, ott állunk a kapu előtt, kinyitjuk, mit találunk mögötte? Semmit. Nincsenek falak, de az irgalmasságnak nincs szüksége falakra! Nincs fedél, hiszen az irgalmasság az eget láttatja. Nincsenek ülőhelyek, hiszen az irgalmasság azt kéri, induljunk el egymás felé. Remélem, a mi semmiben felállított kapunk segít megérteni valamit az isteni irgalmasságból” – fogalmazott.

„A grúz szent kapu talán a legeredetibb a világon, de teljesíti küldetését. Az ország katolikus hívei komolyan veszik a szentév küldetését. A kaput meg kell nyitnunk, ortodox testvéreinkkel és más keresztény felekezetekkel keresnünk kell a párbeszéd lehetőségét. Fájdalmas a tudat, hogy együtt élünk keresztények ebben az országban, és nem tudunk közösen imádkozni. Még meg kell nyílniuk a kapuknak, mert azok megnyílása jelenti azt, hogy a jövő számára is nyitottak leszünk.”

 Vatikáni Rádió

 **Nagyböjti gondolatok a Szentírásból**

 Segítsenek ezek az idézetek bennünket a nagyböjti felkészülésünkben

***A bűnbánatról***

Isten elviselte ennek a tudatlanságnak az idejét, most azonban hirdeti, hogy mindnyájunknak bűnbánatot kell tartani mindenütt. (ApCsel 17,30)

Péter azt felelte nekik: Tartsatok bűnbánatot, és mindegyiktek keresztelkedjék meg Jézus Krisztus nevében bűneitek bocsánatára: akkor megkapjátok ajándékul a Szentlelket. (ApCsel 2,38)

Mert az Isten szerint való szomorúság állhatatos megtérést szerez az üdvösségre, a világ szomorúsága azonban halált szerez. (2Kor 7,10)

Tartsatok bűnbánatot, mert közel van a mennyek országa. (Mt 3,2)

De azt mondom nektek: Ha meg nem tértek, éppen úgy elvesztek mindnyájan. (Lk 13,3)

Tartsatok tehát bűnbánatot, és térjetek meg, hogy eltöröljék bűneiteket. (ApCsel 3,19)

***A bűnbocsánatról***

Ha megbocsátjátok az embereknek, hogy vétettek, mennyei Atyátok nektek is megbocsát. (Mt 6,14)

Hitük láttára Jézus ezekkel a szavakkal fordult a bénához: Fiam bocsánatot nyertek bűneid. (Mk 2,5)

De ha a bűnös szakít minden bűnével, amelyet elkövetett, megtartja parancsaimat, a törvényhez és az igazsághoz igazodik, életben marad és nem hal meg. (Ez 18,21)

Íme, az ajtónál állok és zörgetek. Ha valaki meghallja szavamat, és kinyitja nekem az ajtót, bemegyek hozzá, vele étkezem, és ő énvelem. (Jel 3,20)

Hagyja el útját a gonosz, és gondolatait a bűnös, térjen vissza az Úrhoz, mert megkönyörül rajta, Istenünkhöz, mert bőkezű a megbocsátásban. (Iz 55,7)

Isten fejedelemmé és üdvözítővé emelte őt jobbjával, hogy bűnbánatot és bűnbocsánatot adjon Izraelnek. (ApCsel 5,31)

Ha olyanok volnának is bűneitek, mint a skarlát, fehérek lesznek, mint a hó, és ha olyan vörösek is mint a bíbor, olyanok lesznek, mint a gyapjú. (Iz 1,18)

***Az önmegtagadásról***

Akik pedig Jézus Krisztuséi, megfeszítették testüket a vétkekkel és a kívánságokkal együtt. (Gal 5,24)

Aki utánam akar jönni, tagadja meg magát, vegye föl keresztjét mindennap és kövessen engem. Aki meg akarja menteni életét, elveszíti azt, de aki elveszíti életét énérettem, megmenti azt. Mit ér az embernek, ha az egész világot megnyeri is, de önmagát elveszíti, vagy magában kárt szenved. (Lk 9,23-25)

Sanyargassátok tehát tagjaitokban azt, ami földies: a paráznaságot, a tisztátalanságot, érzéki vágyakat, bűnös kívánságokat és kapzsiságot, ami igazában bálványimádás. (Kol 3,5)

Hiszen tudjuk, hogy a régi ember bennünk azért feszíttetett keresztre vele együtt, hogy a bűnös test elpusztuljon és ne szolgáljunk többé a bűnnek. (Róm 6,6)

Adjátok testeteket élő, szent, Istennek tetsző áldozatul. Ez legyen ésszerű hódolatotok. Ne szabjátok magatokat e világhoz, hanem alakuljatok át gondolkodástok megújulásával, hogy fölismerjétek, mi az Isten akarata, mi a helyes, mi kedves neki, és mi a tökéletes. (Róm 12,2-3)

Ha a búzaszem nem esik földbe és el nem hal, egyedül marad, de ha elhal, sok termést hoz. Aki szereti életét, elveszíti azt, aki viszont gyűlöli életét e világon, megmenti azt az örök életre. (Jn 12,24)

***Az evés-ivásról***

Sokan úgy élnek, mint Krisztus keresztjének ellenségei. Végük a pusztulás, istenük a has, dicsőségük az, ami gyalázatuk, eszüket a földieken járatják. (Fil 3,18)

Éljünk tisztességesen, mint nappal, ne lakmározásban és részegeskedésben, ne fajtalanságban és tobzódásban, ne civódásban és versengésben. Inkább az Úr Jézus Krisztust öltsétek magatokra, és ne dédelgessétek testeteket, hogy bűnös kívánságokra ne gerjedjen. (Róm 13,13)

Éppen elég, hogy az elmúlt időben a pogányok akaratát követtétek és bujaságban, gyönyörök közt, részegeskedésben, lakomákban és dőzsölésben, bűnös bálványimádást űzve éltetek. (1Pét 4,3)

Akár esztek, akár isztok, vagy bármi mást tesztek, tegyetek mindent Isten dicsőségére. (1Kor 10,31)

 *Ha legnagyobb szükségünk az ismeretre lenne,*

 *akkor Isten egy tanárt küldött volna.*

 *Ha legnagyobb szükségünk a tudományra lenne,*

 *akkor Isten egy tudóst küldött volna.*

 *Ha legnagyobb szükségünk a pénzre lenne,*

 *akkor Isten egy közgazdászt küldött volna.*

 *Ha legnagyobb szükségünk a szórakozásra lenne,*

 *akkor Isten egy előadó művészt küldött volna.*

 ***De legnagyobb szükségünk a megbocsátásra van,***

***ezért Isten elküldte nekünk Jézust, a Szabadítót!***

**A hála vonzza le a Jóistentől a legtöbb kegyelmet, mert meghatódik, ha jótéteményét megköszönjük, és siet tíz másikat adni. És ha ismét megköszönjük ugyanazzal a bensőséggel, micsoda kiszámíthatatlan megsokszorozódása lesz ez a kegyelemnek!**

**Megtapasztaltam, maga is próbálja meg és meglátja.**

 (Lisieux-i Kis Szent Teréz)

**A szentatyák gondolatai a böjtről**

A böjt régi adomány, a böjt az atyák kincse. Egyidős az emberiséggel. Ádám ezt az első parancsot vette: A jó és rossz tudás fájáról ne egyél (Gen 2,17.) Ez pedig, hogy „ne egyél” a böjt és a megtartóztatás parancsa.

Ha Éva böjtölt volna és nem evett volna a fáról, most nem lenne szükségünk böjtre. „Mert nem szükséges az orvos az egészségesnek, hanem a betegnek.” (Mt 9,12.) Megsérültünk a bűn által, meggyógyulunk a bűnbánat által, de a bűnbánat, böjt nélkül nem igazi. „Átkozott a föld, tövist és bojtorjánt terem neked.” (Gen 3,l7-) Jobb megtörődni lelkileg és nem adni át testünket a fényűzésnek. A böjt által Isten előtt megigazulsz. (Nagy szent Bazil)

Nekünk így kell tennünk: nemcsak egyszerűen eltölteni a böjt heteit, hanem kutatni a lelkiismeretet, vizsgálni a gondolatokat és megjegyezni, hogy mit voltunk szerencsések ezen a héten csinálni, mit a másikon és mi újat kezdtünk meg, hogy elérjük a következőn és milyen szenvedélyekből javultunk meg. Ha mi nem fogunk ilyen módon megjavulni, és nem mutatunk fel ilyen gondoskodást lelkünkért, nem lesz semmi hasznunk a böjtből és a megtartóztatásból, amelynek magunkat alávetettük. (Aranyszájú szent János)

Van testi böjt, van lelki böjt is. Az a testi böjt, amikor a gyomor tartózkodik az ételtől, italtól. A lelki böjt az, amikor a lélek megtartóztatja magát a rossz gondolatoktól, cselekedetektől, szavaktól. Az a jó böjtölő, aki minden rossztól eltávolodik. Ha azt akarok ó keresztény, hogy ezen módra a böjt hasznos legyen, akkor böjtölj testileg, böjtölj lelkileg is és mindig böjtölj. (Zadoni Tichon)

Aki ételt eszik, és nem tud böjtölni, az adja át magát a bőséges irgalmasságnak, végezzen jámbor imákat, mutasson megfeszített buzgalmat Isten igéjének hallgatásában. Itt egyáltalán nem gátol bennünket a testi gyöngeség, béküljön ki ellenségeivel, űzzön ki szívéből minden gonosz emléket. Ha ezt teljesíteni fogja, igazi böjtöt tart, olyat, amilyet éppen az Úr is kíván tőlünk. Az ételtől való megtartóztatást Ő azért parancsolja, hogy megfékezzük a test vágyait és engedelmessé tegyük azt a parancsok megtartására.

A böjttel mindig egyesíteni kell az imádságot. Az imádságot éppen a böjt idején végezzük figyelemmel, mert akkor a léleknek könnyű, semmi nem nyomja, és nem adja át magát az élvezetek veszedelmes terhének.

A böjt az irgalmasságból meríti erejét. Ha irgalmasság nélkül böjtölsz, akkor böjtöd nem böjt, és az ilyen ember rosszabb a falánknál és italosnál, méghozzá annyiban, amennyiben a kegyetlenség rosszabb a fényűzéstől.

A böjt az alázatosság anyja, minden bölcsesség forrása, a böjt minden jónak anyja, a tisztaságnak és minden erénynek tanítója. (Aranyszájú szent János)

A böjt, mint lelkünk orvosa az egyik kereszténynél megalázza a testet, a másiknál megfékezi a haragot, az egyiktől elűzi az álmot, a másikat serkenti a több erénygyakorlatra, az egyiknél tisztítja az értelmet és szabaddá teszi a gonosz gondolatoktól, a másiknál megköti a féktelen nyelvet, és Isten félelmével mint fékkel erősíti azt, nem engedve meg neki, hogy üres és illetlen szavakat mondjon, a másiknál pedig nem engedi meg a szemeknek, hogy ide-oda nézzenek és kíváncsiskodjanak, mit csinál ez vagy a másik, hanem elrendeli, hogy mindenki fordítson saját magára figyelmet.

 (Teológus új szent Simeon)

**„Tudom, hogy meg fogsz ölni, de én neked adom a Bibliámat!”** - egy ISIS harcos megtérése /2015. június 7./

Az Iszlám Állam (ISIS) egy harcosa, aki korábban kéjjel fejezett le keresztényeket, megtért, miután Jézus megjelent neki egy látomásban, és felszólította, hogy hagyja abba a gyilkolást. Megtérése után felkeresett egy keresztény misszionáriust, és elmondta neki, hogy egy fehér ruhás emberről álmodott, aki magát Jézusnak nevezte.

Történetét Gina Fadely, egy Közel-Keleten működő missziós csoport igazgatója hozta nyilvánosságra, a Christian Post című újság szerint.

Fadely, a Youth With A Mission Frontvonal Missziójának igazgatója elmondta, hogy azt követően vették fel a kapcsolatot egymással, hogy az ISIS harcos elkezdett látomásokat látni egy fehérbe öltözött emberről. A fehér ruhás ember ezt mondta neki: „Te az én népemet gyilkolod!”

Ez a történet nagyon hasonlít Pál apostol történetére, akinek az eredeti neve Tarzuszi Saul volt, és részt vett a keresztények meggyilkolásában, mielőtt Jézus megjelent neki egy látomásban.

Fadely elment a Mártírok Hangja rádióhoz, hogy megossza az Iszlám Állam terroristája megtérésének történetét, aki most azoknak a hitét követi, akiket egykor lefejezett.

Az ISIS harcos elmondta, hogy közvetlenül azelőtt, hogy meggyilkolt egy keresztényt, az ezt mondta neki: „Tudom, hogy meg fogsz ölni, de én neked adom a Bibliámat!” A keresztényt megölte, de magához vette a Bibliáját, és elkezdte olvasni.

A Közel-Keleten egyre gyakrabban lehet hallani olyan muszlimok megtéréséről, akik Jézust álomban látták, írja a Blaze című újság. Azonban ez az első olyan alkalom, amikor az Iszlám Állam egy fegyveresének megtéréséről értesülünk.

Az Iszlám Állam magát Kalifátusnak hirdette ki még múlt évben, miután Irak és Szíria jelentős részeit hatalmába kerítette. A szélsőséges csoport rettenetes háborús bűnök sokaságáért felelős, beleértve civilek - felnőttek és gyerekek - lefejezéséért, és fiatal lányok szex rabszolgának való eladásáért. Ezen kívül felelősek több pótolhatatlan történelmi emlékhely lerombolásáért, egész települések földdel egyenlővé tételéért, és templomok tucatjainak lerombolásáért. Az Iszlám Államot nyilvánvalóan szélsőséges vallási meggyőződés hajtja, és az a vágy, hogy az iszlám vallás általuk értelmezett változatát rákényszerítsék mindenkire, akivel találkoznak. Lelkiismeret furdalás nélkül készek arra, hogy megöljenek bárkit, aki visszautasítja, hogy a maguk vallási eszméjét elfogadja vagy akár csak nem engedelmeskedik nekik teljes mértékben.

Több keresztény vezető úgy véli, hogy az olyan típusú megtérés, mint ami ezzel a harcossal történt, az egyetlen módja a konfliktus megnyerésének. Fadely és a Youth With A Mission szervezet is ebbe az irányba összpontosítja az erőfeszítéseit.

„Egy másik álomban Jézus azt kérte tőle, hogy kövesse Őt, és a harcos most azt kéri tőlünk, hadd legyen Ő is Jézus követője és tanítványa.”

 Forrás: http://news360.com/article/296024550

 **Szent Pio atya a szentmiséről**

Don Nello Castello kérdéseket tett fel Pio atyának arról, hogyan éli át a szentmisét:

*Atyám, mit jelent Önnek a szentmise?*

 -Részvételt Jézus szenvedésében. Az én felelősségem a világért semmihez sem fogható.

*Mit kell megismernünk az Ön szentmiséjén?*

 -A Kálvária egész szenvedését.

*Atyám, mondja el nekem, milyen szenvedést él át a szentmisén?*

 -Mindazt, amit Jézus elszenvedett, én is elszenvedem, bár nem ugyanolyan mértékben. Érdemtelenül szenvedek, csak az Ő jóságából.

*A szentmise mely részében szenved a leginkább?*

 -Végig, és egyre nagyobb mértékben.

*Van olyan pont, amikor a legjobban szenved?*

 -Az átváltoztatástól a szentáldozásig.

*Ki törli le Önnek a vért a szentmisén?*

 -Senki.

*Atyám, megízleli a szentmisén az epe keserűségét?*

 -Igen, és nagyon gyakran.

*Oda van szögezve az oltárhoz, mint Jézus a Kálvárián?*

 -Hogy kérdezhetsz ilyet!

*Hogy bírja ki?*

 -Úgy, ahogy Jézus is kibírta a Kálvárián.

*Megfordították a hóhérok a keresztet, hogy rögzítsék a szögeket?*

 -Igen, ezt tették.

*Önnek is így rögzítik a szögeket?*

 -Igen, de még hogy!

*Szenved a szomjúságtól és Jézus elhagyatottságától?*

 -Általában a szentáldozás után.

*Mi a szentáldozás?*

 -Telve van irgalommal. Teljes egyesülés. Kérheti Jézustól, hogy engedje éreznie.

*Mit tesz Jézus a szentáldozáskor?*

 -Örvend az ő teremtményének.

*Szenved a szentáldozás alatt?*

 -Az a csúcspont.

*Folytatódik a szenvedés a szentáldozás után is?*

 -Igen, de ez a szeretet szenvedése.

*Kire tekintett utoljára a haldokló Üdvözítő?*

 -Édesanyjára.

*Ön is haldoklik a szentmisén?*

 -Igen, a szentáldozáskor, de misztikus módon.

*Kinek a kezében van?*

 -Szent Ferenc kezében.

*Jelen van az Istenanya az Ön szentmiséjén?*

 -Gondolod, hogy az édesanya nem gondoskodik gyermekéről?

*Jelen vannak angyalok is az Ön szentmiséjén?*

 -Igen, egész seregnyi.

*Mit csinálnak?*

 -Imádják és szeretik Istent.

*Ki áll a legközelebb az oltárhoz?*

 -Az egész mennyország.

*Hogyan dicsőül meg Isten a szentmisében?*

 -Végtelen módon.

*Mit kell tennünk a szentmisén?*

 -Együtt szenvedni és szeretni.

*Atyám, hogyan kell részt vennünk a szentmisén?*

 -Mint a legszentebb Szűznek és a szent asszonyoknak. Mint Jánosnak az utolsó vacsorán és a kereszt alatt.

*Mit nyerünk azzal, ha részt veszünk a szentmisén?*

 -Ezt nem lehet elmondani. Csak a mennyben fogjuk megérteni.

***Itt a házszentelés ideje.*** **20+C+M+B+16** áldás szavai: **C**hristus **m**ansionem **b**enedicat (Krisztus áldja meg a hajlékot).. A házszentelés által minden hajlék a kis Jézus otthona lehet, csak kövessük is a Szent Család példáját az egész év folyamán.

**Házszenteléskori ima –** ismeretlen szerzőtől

Istenünk! Te az emberek üdvözítésére szánt legdrágább titokzatos ajándékaidat a vízből fakasztod számunkra. Add, hogy ez a teremtményed mennyei ajándékaid szol­gálatában űzze el a gonosz lelkeket, tartsa távol a betegségeket és hordozza magában az isteni kegyelem ha­tékony erejét. Lakásunkban akármit is érint, vagy meghint ennek a víznek cseppje, az legyen egészen tisztává minden ártó hatalomtól mentessé. Ne üthessen tanyát ott a gonoszlélek, ne verjen gyökeret a rontás szelleme. Szűnjék meg a belopakodó sátán minden cselszövése. Távozzék minden titkos kór, ami a ház lakóinak épségét, vagy nyugalmát veszélyezteti. Add, hogy szent neved segítségül hívásával, kért épségük és üdvösségük minden támadással szemben védelmet nyerjen. Krisztus, a mi Urunk által. Ámen.

**Pietrelcinai Szent Pio atya áldja meg az otthonaitokat -** ima házszentelésre

Áldunk téged Urunk, mert lehetővé tetted Fiadnak, hogy emberré váljon és családi környezetben nőhessen fel osztozva annak örömén és bánatán. Nézz le e ház családjára, melyhez a segítségedet kérjük. Védelmezz és őrizz minket Pietrelcinai Szent Pio közbenjárásával, hogy az áldásoddal bőségben és harmóniában élhessünk és tanúbizonyságot tegyünk a világban dicsőségedről a szent neved közbenjárásával. Kérjük ezt a mi Urunk Jézus Krisztus által. Ámen.

 **A 33 napos lelkigyakorlatról**

 Azt hiszem, nagyon hálásak lehetünk a Jóistennek, hogy Grignon Szent Lajos Máriának ez a remekműve ránk maradt, s mi a késői utókor emberei is olvashatjuk, végezhetjük e lelkigyakorlatot. Tudjátok is már, hogy többen a Légióból minden év januárjában újra és újra elvégezzük, de természetesen az év bármely szakában, bármikor bárki elvégezheti a „sárga könyvből”. Tudok olyan légiós testvérünkről, aki évente négyszer is végigelmélkedi ezen értékes anyagot, nem kis lelki haszonnal.

 E gazdag tanítás-gyűjtemény többek között bemutatja, megtanítja nekünk a Tökéletes Mária tisztelet lényegét. Most ebből szeretnék kiragadni egy gondolatsort, s amennyire tudom, megpróbálom ismertetni veletek.

A lelkigyakorlat második időszakának második hetét arra fordítjuk, hogy Máriát jobban megismerjük. Ennek során szentünk azt írja, hogy egy titkot közöl velünk, egy olyan titkot, amelyet a Magasságbeli maga ismertetett meg vele, és amelyet sem régi, sem új könyvekben nem lehet megtalálni. Ez már önmagában is annyira izgalmas és érdekfeszítő, hogy nagyon érdemesnek látszik erre egy kicsit odafigyelni. Mi ez a titok? Mi Mária titka?

Grignon Szent Lajos Mária kiköti, hogy csak három feltétellel közli ezt, s ezek: - hogy csak olyan személyekkel tudassuk, akik méltóak erre,

- hogy használjuk fel e titkot arra, hogy magunkat valóban tökéletesítsük, és

- hogy életünk minden napján adjuk hálát Istennek azért a kegyelemért, hogy ily titkot ismertetett meg velünk.

Szentünk bevezet e titok megismerésébe. Azt írja, hogy az idő rövidsége miatt, amely neki az írásra, nekünk az olvasásra fennmarad, mindent rövid alakban tár elénk. Először is rámutat arra, hogy mennyire szükséges és kívánatos dolog az önmegszentelődésünk. Ez életünk legfőbb célja. Isten szentségének megszerzése legfőbb életfeladatunk. Erre kell irányítanunk minden gondolatunkat, szavainkat és cselekedetünket, minden szenvedésünket és életünk minden törekvését, ellenkező esetben ellenállunk Istennek, és nem érjük el a célt, mely végett Isten teremtett, és a jelen pillanatig fenntartott.

Megszentelődés, vagyis a teremtménynek Teremtőjébe, és az embernek Istenbe kell átalakulnia. Mily csodálatos feladat, amely önmagában véve nehéz, és ha pusztán természetes erőinkre támaszkodunk, akkor elérhetetlen is. Egyedül Isten képes bennünket kegyelmével, és pedig csakis túláradó, rendkívüli kegyelmével felsegíteni e nagy célra. A nagy kérdés most már csak az, hogy hogyan, milyen módon érhetjük el Istennek ezt a túláradó kegyelmét?

Sokan, sokféle módon keresték ezt már az eddigi korokban, és keresik ez után is, de kevesen vannak akik ennek legmélyebb és legmagasztosabb titkát, azaz Mária titkát valóban felismerik.

E titok lényege pedig tömören ebben áll:

Isten minden kegyelmét és egész hatalmát átadta Szűz Máriának, hogy Ő szabadon rendelkezzék vele. Ő Minden Kegyelem Anyja és kiosztója. Ezért tehát Isten akaratából Mária képezi a szenteket is, vagyis a szentek Benne és Általa képződnek, alakulnak ki lelkileg.

Éppen ezért, ha meg akarjuk találni a könnyű eszközt arra, hogy Istentől a szükséges kegyelmet elnyerjük a megszentelődésünkre, akkor Szűz Máriát kell keresnünk és megtalálnunk. Ő ugyanis az örök Atya kegyelmét, Jézus Krisztus erényeit, s a Szentlélek ajándékait annak osztogatja, akinek akarja, oly módon, akkor és oly mértékben, ahogyan akarja**.** Ezért bárki, aki tagja akar lenni Jézus Krisztusnak, annak Szűz Máriában kell képződnie Jézus Krisztus kegyelmeinek segítségével. Szűz Mária Istentől különös hatalmat kapott a lelkek fölött, hogy azokat táplálja és Istennek felnevelje. A Szentlélek napról napra titokzatos, de igaz módon alkotja Őbenne és Ő általa a kiválasztottakat. A kiválasztottak e világon valamennyien Szűz Máriába zárattak, és némiképp csak akkor látnak napvilágot, ha ez a jó Anya őket az örök élet számára újból szüli!

Amint tehát a gyermek minden táplálékát anyjától kapja, amelyet az neki szükségletei szerint nyújt, úgy a kiválasztottak is minden (lelki) táplálékukat és erejüket Szűz Máriától nyerik. Akit tehát Isten kiválasztott és az örök életre rendelt, annak lelkében él a Boldogságos Szűz és gyökeret ver benne, melyből a legmélyebb alázatosság, legforróbb szeretet és minden más erény sarjadzik.

 

Kedves testvérek!

Ebben állna a „titok” leírása, amelyet Grignon Szent Lajos Mária oly lelkesedéssel tanít nekünk. Persze ehhez fontos tudnunk, hogy hogyan találhatjuk meg Máriát, drága jó Édesanyánkat, s lelkünkkel valóban hogyan gyökerezhetünk Őbelé. Szentünk ezt is csodálatosan megtanítja nekünk, de ezt már nem kísérlem meg leírni. Aki kedvet kapott ennek is a megismerésére, annak most már szívből ajánlom a 33 napos lelkigyakorlat elvégzését. Már csak azért is, mert Kézikönyvünk 6. fejezetének 5. pontja szerint: A légiósoknak gyakorlattá kell tenniük Grignon Szent Lajos „Tökéletes Mária-tisztelet”-ét.

Mindannyiunknak kérek a Jóistentől sok kegyelmet ahhoz, hogy ebben a megismerésben előrehaladjunk.

 Sándor testvér

**Belső "meghalás" -** *hogy Isten kegyelme hatékony lehessen bennünk, minden rossznak és bűnösnek meg kell halnia bennünk.*

Ha békességet adsz, ha szent örömmel árasztasz el, a te szolgád lelkét énekszó tölti be, áhítatos lesz dicséretedben.

De ha magadtól megfosztasz, mint gyakran tenni szoktad, képtelen vagyok arra, hogy fussak parancsaid útján, inkább megroskad a térdem, hogy a mellemet verjem, mert nem vagyok már olyan, mint tegnap, tegnapelőtt, amikor homlokomon ragyogott a te világosságod, és a rám zúduló kísértésektől szárnyaid árnyéka oltalmazott.

Igazságos, és mindenkor dicséretre méltó Atya: eljött az óra, hogy próbára vettessék a te szolgád.

Szeretni való Atya, méltó, hogy ebben az órában valamit szenvedjen érted a te szolgád.

Örökké tisztelendő Atya, ütött az óra, amelynek elérkezését öröktől fogva eltervezted, hogy egy kis időre külsőképpen elbukjék a te szolgád, de belsőleg mindig veled éljen.

Valameddig semmibe vegyék, megalázzák és megfogyatkozzék az emberek előtt, szenvedés, betegség törje meg, hogy az új nap hajnalán újra föltámadjon veled, és mennyei dicsőségbe öltözzék.

Szent Atya, te rendelted és akartad így, az lett, amit kiszabtál.

Mert kegyelem az a te barátod számára, hogy a világban szenvedhet és zaklattatást állhat ki teérted: bár akár hányszor, bár akárki kezétől engeded, hogy az megessék.

**A te elhatározásod, a te gondviselésed nélkül, s ok nélkül semmi sincs a földön.**

Jó nekem, Uram, hogy megaláztál, hadd tanuljam rendeléseidet, és elvessem magamtól szívemnek minden fölfuvalkodását és kevélységét.

Hasznomra van az, hogy szégyen borítja arcomat, így inkább nálad keresek majd vigasztalást, mint az emberek között.

Mert megtanultam ebből a te kifürkészhetetlen ítéletedtől való félelmet, ki az igaz embert együtt ostorozod a hamissal, de nem méltányosság és igazság nélkül.

Hála neked, hogy nem könyörültél azon, ami rossz bennem, hanem keserves csapásokkal sújtottál, megsebesítve, falak közé zárva kívül és belül.

Nincs aki megvigasztaljon mindazok között, akik az ég alatt vannak, csak te, Uram, Istenem, lelkek mennyei orvosa, aki megsebesítesz és meggyógyítasz, az alvilágba vezetsz és visszahozol.

Fegyelmező kezed rajtam, és még a vessződ is okulásom.

Íme, kedves Atyám, kezedben vagyok én, javító vessződ alatt meghajlok, üsd a hátamat és a nyakamat, hogy görcsös akaratom akaratodhoz hajlítsam.

Tégy kezes és alázatos tanítványoddá, amint tenni szoktad, hogy mindenben kívánságod szerint járjak-keljek.

Magamat, s mindenemet megjavításra neked ajánlom, jobb itt dorgáltatnom, mint a másvilágon.

Te mindent tudsz és számon tartasz, semmi sem marad rejtve előtted az ember lelkiismeretében.

A jövendő dolgokat tudod, mielőtt megvalósulnak, nincs szükséged rá, hogy valaki tanítson, vagy figyelmeztessen arra, ami a világban történik.

**Mi a SZERETET....**

A SZERETET az nem a nagy nyilatkozatok, hanem egyszerű dolgok ok nélküli cselekedetei....

Vagyis: Kérsz egy kávét?... Fáradt vagy?... Miben segíthetek?...

Vagy egy telefonhívás, egy váratlan levél, egy szívből szóló meghívás, egy séta kettesben...

Egymásnak minden ok és számítás nélkül megtenni dolgokat... Elfogadni egymást olyannak amilyen; hallgass a szívedre, és ne siess...

Nézni egymást a szív és a lélek szemével. A kimondott szó hazug is lehet, de a szemeink soha nem hazudnak… Nézni egymást a szív és a lélek szemével.

A SZERETET Egyszerűen együtt lenni, nem csak testileg, hanem lelkileg is: ez a szeretet... Miért kell várni addig míg meghal valaki; és akkor kimondani azt, hogy: „Szeretlek”?....

A SZERETET… Nem bíráskodás, nem kritizálás, és nem ítélkezés. Képesek legyünk azt mondani: „A te helyedben én sem tudtam volna jobbat csinálni” vagy irigység nélkül mondhatnánk: „Csodálatos amit tettél!”

A SZERETET az ennyire egyszerű, nem bonyolult. De ha a szeretet nem lakozik bennünk, mindent elmulasztunk az életben...

Akiben szeretet van, és őt is viszont szeretik, az egy kiváltság, és annak az élete rendkívüli. Annak ragyognak a szemei és a lelke meleget sugároz, …

 

**Beszámoló a bazilikai Könnyek anyja praesidium 2015. évi munkájáról**

Praesidiumunk a legelső csoportok közül való, 1991. szeptemberében alakult.

Egy tagunk - neve emiatt tényleg említésre méltó - Csukás Ferenc kezdettől - vagyis már 24 éve, másik tagunk 22 éve a csoport tagja. Azóta sok légiós megfordult csoportunkban. Több Praesidium vált ki ebből a csoportból, illetve többen lettek az újonnan alakuló csoportoknál tisztségviselők. Sajnos az elmúlt két esztendőben 4 tagunk költözött az örök hazába, 3 tag viszont munkahelyi problémák miatt vált ki idén a csoportunkból. Így jelenleg 6 aktív és 144 segítő légiós alkotja csoportunkat. Munkáink elvégzésében rendszeresen be tudunk vonni a csütörtök éjszakai virrasztásban imádkozókat.

Munkáink:

a plébánia körül: hétköznaponként az esti szentmise előtti rózsafüzér imádkozás vezetése, a csütörtökönkénti éjszakai engesztelő virrasztás vezetése, rózsafüzér társulati tagok szervezése, összefogása. Virágozás, takarításba besegítés. Különféle, a plébánia által megkért feladatok megszervezése, elvégzése.

Praesidiumunk tagjai szervezik, vezetik az évenkénti országos engesztelő virrasztást.

Mária rádióban havonkénti rózsafüzér imádkozás, a csütörtöki virrasztás közvetítés vezetése illetve vele egyidejűleg a technikusi feladat elvégzése.

Katolikus rádióban havonkénti rózsafüzér imádkozás vezetése.

Egy testvérünk rendszeresen látogatja az Ipolytölgyesi Szeretetotthonban a sérült gyermekeket.

Többen résztveszünk a Régia vezetésében, mint alelnök, terjesztési felelős, az elnököt segítő csoport tagjai. Egy tagunk szerkeszti a légiós újságot, az aktuális nyomtatványokat, terjesztési anyagokat. Nyomtatványok, szobrok beszerzését, a légiós újság sokszorosításának elkészíttetését is mi végezzük. A zöld skapulárét a mi Praesidiumunk készíti, terjeszti. Mindszenty bíboros atya szentté avatásáért mondandó imát, valamint a Vértanúink - Hitvallóink újságot is terjesztjük.

A terjesztésben, a csoportok látogatásában, segítésében aktívan résztveszünk.

Kívánunk minden légiós testvérünknek, szeretteiknek lelkiekben gazdag adventi előkészületet, hogy a karácsonyi ünnepekkor lelki gazdagságot, szeretetet tudjanak sugározni mindenki felé!

 Kati testvér

**Szűz Mária drága kincs,**

**Légiódra letekints.**

**Oltalmazzad lépteit,**

**s így akaratod véghez vidd!**

**Ámen**

 Csaba atya írta Dunapatajról

*Néha jó visszatekinteni. Itt egy 2001. februárjában megtartott Téli iskoláról írt cikk a Légiós újságból.*

**A második Légiós Téli Iskola**

Izgalommal készültünk az ’’iskolába’’, mint a gyerekek. Szeretetteljes fogadtatás, elhelyezés után kezdtük meg a ’’munkát’’.

Sajnos gyorsan elrepült a négy nap. Hazaérve testvéreink érdeklődtek, mit hallottunk?

Úgy éreztük, színig töltve jöttünk haza. Magunkban sajnáltuk, hogy a majd 100 légiós között csak 13 **debreceni volt jelen a Lelkigyakorlaton. (Csupán egyetlen új Curia nem képviseltette magát.) Elhatároztuk, hogy örömünket megosztjuk velük, s a Praesidium ülésein néhány gondolatot felidéztünk az ott hallottakból. Tudjuk, hogy mi 4 napon keresztül kaptuk a Töltést, s nagyon kicsik vagyunk ennek továbbadására, mégis megpróbálun**k a hallottakból valamennyit átadni, hogy együtt haladhassunk.

Kati testvér szólt Márton Mihály atya égbe költözéséről. Imánkba foglaltuk.

Béla atya a Szentév végén értékelte a Légió szép eredményeit. Gondolataival a továbbhaladást segítette. Szükség van a világi apostolokra, fogy a papság. A légiósok ne húzódozzanak a munkától. A Szentatya üzenetét tolmácsolta: ’’Visszatérni a gyökerekhez, a hitigazságokat elmélyíteni, a hitből fakadó élet szépségére irányítani a figyelmet. Megragadott a kérdés: Az én életemből kiolvassák-e, milyen jó az Isten?

Szólt a fogyasztói szemlélet rabságáról. Folytassuk munkánkat: ápoljuk a Máriás lelkületet, közeledjünk az emberekhez napi apostolkodással. Sikertelenség esetén ne adjuk fel! Célt adni betegeknek, fiatalnak. Az új evangélizáció segítése: kovász lenni. Krisztus országának aktív tagjaiként dolgozzunk!

Tarjányi Ferenc szalézi atya összegezte mondanivalóját: ’’Tegyétek azt, amit Fiam mond!’’ Sok-sok életből vett példával mutat rá a szeretet hiányára. Mi Mária köpenye alatt védelmet találunk, azért bántanak bennünket. Nagyon tetszett, s leírtuk a Breviárium 193. oldalán található sorokat:

***’’Szeretet nélkül minden hiábavalóság. A szeretet nem más, mint az emberi életnek az a jóindulata, amely semmit sem akar Isten szándéka ellenére cselekedni. Ennek a szeretetnek az erényét azonban nem képes elsajátítani egyetlenegy olyan ember sem, akinek lelkét bármilyen földi érték is rabjává tette.’’***

 Tele pohárba nem tudok többet tenni!

Az a boldog ember, aki minden embertársát képes szeretni. Egészen adjuk át magunkat Máriának. Imádkozzunk a jó erkölcsért!

Kósa Ferenc atya említette a gyökerek szerepét. Hol vannak a jó – rossz gyökereink? Gyökér szerepe a szellemi élet indulásában. Isteni gyökér: békességre, szeretetre irányítja figyelmünket. Mi a jó fának vagyunk mesterei, Isten megváltó szeretetének művelői. Jó fának vagyunk zöldellő levelei. Ne legyünk kishitűek! Isten élcsapata, Mária munkatársai vagyunk.

Állandó feladataink: saját magunk csiszolása, a szeretet nem ítélkezik, hanem szolgál. Nincs leállás, a küldetés hódit. Üzemanyagra van szükségünk, imádkozással töltekezzünk: Ora et Labora!

Alkalom nyílt kiscsoportos foglalkozásokra is. Kati testvérrel a problémákról, megoldásukról beszélgettünk. Hasznos tapasztalatcsere volt.

Rudolf atya, a komárnoi, a nagyváradi testvérek szóltak légiós életükről, problémáikról, eredményeikről.

Minden évben sor kerül a lelki adoptálásra is. Egész nap lehetőség volt a szentgyónás elvégzésére. Hálásak vagyunk a napi két szentmisén való részvételért, az elmélkedésekért, a három rózsafüzér elmondásáért, a sok lehetőségért, amit a Magyarok Nagyasszonyával tölthettünk.

Kérjük vezetőinket, segítsék hasonló módon munkánkat ilyen lelki képzéssel.

Megköszönve Szűzanyánk segítségét, hálát adtunk a kapott kegyelmekért a Te Deunot énekelve.

Megköszönjük lelkivezetőnk Béla atya, és Tarjányi Ferenc, Kósa Ferenc, Galgóczy Rudolf atyák támogató segítségét. Kísérje áldás Kati és Gábor testvérek fáradhatatlan munkáját.

***Mindannyiunk nevében köszönjük a második Téli Iskolát és várjuk a harmadikat!***

***Jók között lenni jó!***

 Ilonka testvér Debrecenből

Sajnos a cikket író Radnóczi Ilonka, a Debreceni Comitium akkori elnöknője,

a Téli iskolán minket beszédeikkel, prédikációikkal nevelő Márton Mihály atya, az Újpesti Curia lelkivezetője, Tarjányi Ferenc atya, Újpesti Curia későbbi lelkivezetője, Kósa Ferenc atya, a Szegedi Comitium lelkivezető helyettese nincs közöttünk, már az Örök Hazából segítenek minket. A felvidéki Rudolf atyáékat viszont az ír Concilium a Bécsi Szenátushoz csatolta.

Idén március 14. hétfő reggel 10 órától 17. csütörtök késő délutánig tart a **Máriabesnyői Lelkigyakorlatos Házban** a **Téli Iskola**. Utána aki tud, vegyen részt a Szent István bazilika Szent Jobb kápolnájában légiósok által vezetett éjszakai engesztelő virrasztáson.

Vidám, családias légkörben imádkozunk, énekelgetünk. Az előadásokat Mária Légiós lelkivezető atyák tartják.

Költsége 20.000 Ft, - mely tartalmazza a szállás és a teljes ellátás költségét - anyagiak miatt senki ne mondjon le a lelki töltekezésről. Fizetni a megszokott módon érkezéskor kell. A felutazás költségét mindenkinek fizeti a Régia.

Jelentkezni a Régiánál lehet. **Imádkozzunk a lelkigyakorlat sikeréért!**

**"KIRÁLYNÕM, ANYÁM,**

**EGÉSZEN A TIED VAGYOK,**

**S MINDENEM AMIM VAN, A TIED."**

Ezeket a szavakat mondjuk ki szívünk legmélyéről, igen nagy áhítattal amikor a légiós oltár elé térdelve évente - **Gyümölcsoltó Boldogasszony, Urunk születésének hírüladása** ünnepén - megújítjuk a Szűzanyánknak tett fogadalmunkat.

Az ünnepség neve Acies, amely latinul csatarendbe sorakozott sereget jelent. Ugyanígy sereglünk mi is össze, hogy újból megvalljuk a Légió Királynője iránti hűségüket, valamint erőt és áldást kérjünk Édesanyánktól egy újabb évre, a gonosz hatalmak ellen folytatott harcunkhoz, melyben az ima a fegyverünk.

Az első Aciest 1931. március 29-én tartották, a Légió alapítása után majdnem 10 évvel.

Ez az ünnep eszünkbe juttatja a názáreti házat, melyben Mária az angyal szavára, aki az istenanyaságot bejelentette, azt felelte: „***Íme az Úr szolgálóleánya, legyen nekem a Te igéd szerint”.*** Ez az igen válasz, mely megmentette az emberiséget.

A fogadalom megújítása tegye teljessé bennünk a mi „igenünket", és ösztönözzön bennünket további eredményes apostoli munkára. Sose felejtsük el, hogy mit ígértünk a fogadalomtételkor. Azt, hogy Máriával egységben, tőle függve, a Szentlélek segítségével minden erőnkből azon leszünk, hogy szeretettel veszünk körül mindenkit, terjesztjük hitünket, segítjük másoknak is lelki előbbre jutását, imával, apostolkodással átadjuk azt a kincset, amit a Mária Légiós tagságon keresztül kaptunk-kapunk.

Idén, mivel március 25-e nagypéntekre esik, ezért a naptárban április 4-re /hétfő/ lett áthelyezve. Az Acies megtartása az ünnepe körüli időre kell, hogy essen.

Ez Curia szintű ünnep, ezért itt nem tehet senki sem fogadalmat, mivel az praesidium szintű ünnep.. Összecsatolható a Curia üléssel, de a Curia ülést abban a hónapban is meg kell tartani.

Amennyiben egyes praesidiumok számára távolság, vagy egyéb okból nem felel meg a megadott időpont, úgy helyben, praesidium szinten is megtartható, de mindenképpen szentmisével egybekapcsoltan.

 Kati testvér

Emmánuel nővérnek ezzel az írásával egy sorozatot kezdünk Međugorje történetéről

**Évi egy mise?**

Van egy lenyűgöző részlete Međugorje történetének, amelyet sokan még nem ismernek. Örömmel osztom most meg önökkel, mivel közvetlenül kapcsolódik az Irgalmasság Vasárnapjához.

A törökök több mint négy évszázadon keresztül uralták az országot (1463-1873). A keresztények ez idő alatt rettenetes üldözéseknek voltak kitéve, és arra kényszerítették őket, hogy térjenek át az iszlám vallásra. Masarecchi Péter pápai megfigyelő szerint 1624-ben Közép- Boszniában 40-50.000 horvát katolikus hívőt kényszerítettek az iszlám vallás felvételére (innen a muzulmánok jelenléte az országban, akik gyökereiket tekintve valaha keresztények voltak). Az akkori vezetőség nem engedte, hogy a keresztények szentmisén vegyenek részt. Ezért egyfajta titkos keresztény élet alakult ki, hasonlóan az első évszázad római katakombáinak kereszténységéhez, vagy, ahogy az némely mai országban, például Kínában zajlik. Mindenesetre, Istennek hála, volt egy kivétel ez alól a szabály alól. **A keresztények engedélyt kaptak, hogy** **évente egy misét tartsanak**, **egyetlen egyet,** **azt is mindentől távol, egy Isten háta mögötti vidéken. A mise dátuma is pontosan meg volt határozva: a Húsvét utáni első vasárnap, vagyis az a nap, amelyet később Jézus a Szent Faustina Kowalskának adott kinyilatkoztatásában az Irgalmasság Vasárnapjának nevezett.** A keresztények, akik akkoriban nagyon buzgók voltak, tétovázás nélkül, ezresével özönlöttek a kijelölt helyre, napokat és éjjeleket gyalogolva, dacolva az időjárás körülményeivel, (április esős időszak), szembenézve az út veszélyeivel, hogy részt vehessenek a misén, és láthassák az ostyában jelen lévő Jézust, legalább egyetlen egyszer az év folyamán. Ez a zarándoklat jelentette számukra erejük, reményük és örömük forrását, fényüket az üldöztetések éjszakájában. Tudjuk, hogy Isten gondolatai előrébb vannak a mieinknél! Csak a mennyben látjuk majd meg a színét annak a szőnyegnek, amelyet a világban Isteni Gondviselésével sző, és hogy milyen szorosan kapcsolódunk egymáshoz a Szentek Közösségében! Akkor megtudhatjuk majd, hogy **egyes események, amelyek számunkra újnak tűnnek, milyen mély gyökereket eresztenek a múltba, több generáció híveinek a szívébe, akik imádkoztak és küzdöttek, sőt, vérüket ontották hitükért. Megesik olykor, hogy Isten feltár egy keveset titkos terveiből, és akarata szerint megdöbbentő összefüggésekre világít rá. Ugyani ez a szent hely, ahol az elnyomásban élő keresztények ezrei évi miséjüket ünnepelték, nem volt más, mint Međugorje köves mezői, amelyek abban az időben csupaszon tátongtak, éppen ott, ahol most a Kovacica temető áll (ahol Slavko atya is nyugszik), néhány méterre a jelenlegi templomtól, ahova napjainkban ismét zarándokok ezrei járulnak. Ezek után nem meglepő, hogy a kegyelem oly hatalmas erővel árad a faluban! Hát nem csodálatos a mi Istenünk?**